李成季得閻子常古琴作
作者：晁補之
朝代：宋

paragraphs: 昔人流水高山手，此意寧從絃上有。
閻侯卷舌卧閭里，意向是中留不朽。
似聞綠綺置床頭，暑雨東城無麥秋。
趙傳和氏齋五日，吳得湛盧當兩州。
李侯得意誇題柱，成詩欲使邀諸路。
自有桓山石室彈，深屋時聞繭抽緒。
無琴尚可何獨絃，要識精微非度數。
人生有累無非失，我欲心灰木爲質。
懶從徽的自凝塵，老向詩書逾愛日。
自言結習久難除，猶理斷編尋止息。
焦城卜築近連軫，歸約閻侯亦蕭瑟。
舊聞君祖課木奴，試買瑕丘百株栗。